Document ID: 32006D0033

KOMISSION PÄÄTÖS,
tehty 20 päivänä tammikuuta 2006,
etnisten vähemmistöjen yhteiskuntaan integroitumista ja täysimääräistä osallistumista työmarkkinoille käsittelevän korkean tason asiantuntijaryhmän perustamisesta
(2006/33/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
sekä katsoo seuraavaa:
(1)
Euroopan yhteisön perustamissopimuksen 13 artiklassa yhteisölle annetaan toimivalta toteuttaa tarvittavat toimenpiteet sukupuoleen, rotuun tai etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi.
(2)
Komission 1 päivänä kesäkuuta 2005 antamassa tiedonannossa ”Syrjinnän torjuminen ja yhdenvertaiset mahdollisuudet kaikille” (1) korostetaan laajentuneen Euroopan unionin tarvetta määritellä johdonmukainen ja tehokas toimintamalli, joka tähtää etnisten vähemmistöjen integroitumiseen yhteiskuntaan ja täysimääräiseen osallistumiseen työmarkkinoille, ja yhdenmukaisesti kyseisen tiedonannon kanssa komissio haluaa saada käyttöönsä neuvoa-antavassa ryhmässä kokoontuvien asiantuntijoiden asiantuntemuksen.
(3)
Ryhmän olisi oltava mukana määrittelemässä johdonmukaista ja tehokasta toimintamallia, joka mahdollistaa muita heikommassa asemassa olevien etnisten vähemmistöjen integroitumisen yhteiskuntaan ja täysimääräisen osallistumisen työmarkkinoille.
(4)
Ryhmän olisi koostuttava asiantuntijoista, jotka edustavat kansalaisyhteiskuntaa, tiedeyhteisöä, yrityksiä, kansallisia viranomaisia ja paikallisviranomaisia, etnisiä vähemmistöjä sekä muita sidosryhmiä. Ryhmän kokoonpanon olisi oltava tasapainotettu erityisesti seuraavien perusteiden mukaisesti: alkuperämaa, sukupuoli, etninen alkuperä, toiminta-ala ja asiantuntemus,
ON PÄÄTTÄNYT SEURAAVAA:
1 artikla
Komission yhteyteen perustetaan etnisten vähemmistöjen yhteiskuntaan integroitumista ja täysimääräistä osallistumista työmarkkinoille käsittelevä korkean tason asiantuntijaryhmä, jäljempänä ’ryhmä’.
2 artikla
Tehtävä
Ryhmän tehtävänä on
-
tutkia, miten etnisten vähemmistöjen parempi yhteiskuntaan integroituminen ja täysimääräinen osallistuminen työmarkkinoille voidaan toteuttaa Euroopan unionissa,
-
esittää Euroopan yhdenvertaisten mahdollisuuksien teemavuoden 2007 loppuun mennessä raportti, joka sisältää suosituksia alalla toteutettavista toimista.
Ryhmä perustaa toimintansa alan hyviin toimintatapoihin ja kiinnittää huomiota erityisesti
-
etnisten vähemmistöjen sosioekonomiseen tilanteeseen tämän päivän Euroopan unionissa,
-
vähemmistöryhmien erilaisiin tilanteisiin ja tarpeisiin, mukaan luettuina uudet maahanmuuttajat, vakiintuneet etniset vähemmistöt, kansalliset vähemmistöt, romanit ja kansalaisuudettomat henkilöt,
-
vaikutuksiin, joita on moninkertaisella syrjinnällä ja sellaisilla tekijöillä kuin ikä, sukupuoli, vammaisuus ja uskonto, sekä maantieteellisellä eristyneisyydellä ja koulutustasolla,
-
Euroopan unionin toimintalinjoihin ja ohjelmiin, jolla edistetään osaltaan etnisten vähemmistöjen yhteiskuntaan integroitumista ja täysimääräistä osallistumista työmarkkinoille,
-
vaikutuksiin, joita on tulevalla kehityksellä, kuten mahdollisilla uusilla liittymisaalloilla (Romania, Bulgaria, Turkki, Länsi-Balkanin maat).
Ryhmän puheenjohtaja voi ilmoittaa komissiolle, että ryhmää on aiheellista kuulla jostain tietystä kysymyksestä.
3 artikla
Kokoonpano - Nimittäminen
1. Komissio nimittää ryhmän jäseniksi 2 artiklassa tarkoitettujen alojen asiantuntijoita.
2. Ryhmä koostuu enintään 10 jäsenestä.
3. Jäseniin sovelletaan seuraavaa:
-
Jäsenten nimitys on henkilökohtainen. Jäseniä pyydetään antamaan komissiolle neuvoja ulkopuolisista ohjeista riippumattomasti.
-
Jäsenet jatkavat tehtävässään, kunnes heidän seuraajansa nimitetään tai toimikautensa loppuu.
-
Jäsenille, jotka eivät pysty enää osallistumaan tehokkaasti ryhmän työhön, jotka eroavat tai jotka eivät noudata tämän artiklan ensimmäisessä tai toisessa luetelmakohdassa tai Euroopan yhteisön perustamissopimuksen 287 artiklassa mainittuja edellytyksiä, voidaan nimittää seuraaja jäljellä olevaksi toimikaudeksi.
-
Jäsenet ilmoittavat joka vuosi kirjallisesti, että he sitoutuvat toimimaan yleisen edun nimissä ja että heidän riippumattomuuttaan mahdollisesti heikentäviä etunäkökohtia ei ole.
-
Jäsenten nimet julkaistaan työllisyys-, sosiaali- ja tasa-arvoasioiden pääosaston Internet-sivulla ja Euroopan unionin virallisen lehden C-sarjassa. Jäsenten nimien keruu, hallinnointi ja julkaiseminen toteutetaan henkilötietojen suojaa ja käsittelyä koskevan Euroopan parlamentin ja neuvoston asetuksen (EY) N:o 45/2001 (2) säännösten mukaisesti.
4 artikla
Toiminta
1. Ryhmän puheenjohtajan nimittää komissio.
2. Komission edustaja voi kutsua erityisalojen asiantuntijoita tai tarkkailijoita osallistumaan ryhmän esityslistalla olevien kysymysten käsittelyyn, jos tämä on hyödyllistä ja/tai tarpeen.
3. Ryhmän toimintaan osallistumisen yhteydessä saatuja tietoja ei saa paljastaa, jos komissio on maininnut tietojen liittyvän luottamuksellisiin asioihin.
4. Ryhmä kokoontuu yleensä komission toimitiloissa komission määrittämän aikataulun ja muiden sääntöjen mukaisesti. Sihteeristönä toimivat komission yksiköt. Kokouksiin voivat osallistua komission muut virkamiehet, joita asia koskee.
5. Ryhmä hyväksyy työjärjestyksensä komission hyväksymän työjärjestyksen mallin (3) pohjalta.
6. Komission yksiköt voivat julkaista Internetissä ryhmän tiivistelmiä, päätelmiä, päätelmien osia tai valmisteluasiakirjoja asianomaisen asiakirjan alkukielellä.
5 artikla
Kokouskulut
Ryhmän jäsenten, asiantuntijoiden ja tarkkailijoiden sellaiset matkakulut ja tarvittaessa oleskelukulut, jotka liittyvät ryhmän toimintaan, korvataan komission voimassa olevien määräysten mukaisesti. Suoritetut tehtävät eivät oikeuta palkkioon.
Kokouskulut korvataan niiden käytettävissä olevien määrärahojen rajoissa, jotka on myönnetty asianomaisille yksiköille vuotuisessa määrärahojen jakoa koskevassa menettelyssä.
6 artikla
Voimaantulo
Tätä päätöstä noudatetaan päivästä, jona se julkaistaan Euroopan unionin virallisessa lehdessä. Sitä sovelletaan 31 päivään joulukuuta 2007. Komissio päättää ennen kyseistä päivämäärää, jatketaanko voimassaoloaikaa.
Tehty Brysselissä 20 päivänä tammikuuta 2006.

Labels: 0
11
9
15